Muhammad Deif
Muhammad Deif (1965-yil – 2024-yil 13-iyul; mustaqil manbalar tomonidan tasdiqlanmagan IMK tomonidan daʼvo qilingan oʻlim sanasi) ismi bilan tanilgan Muhammad Diab Ibrohim al-Masriy (arabcha: محمد دياب ابراهيم المصري) Falastindagi Hamas islomiy tashkilotining harbiy qanoti boʻlmish Izziddin al-Qassam brigadalarining amaldagi rahbar yoki rahbari boʻlgan. Isroil 2024-yil 13-iyulda Al-Mavosiga uyushtirilgan havo hujumida uni oʻldirganini daʼvo qilgan boʻlsada, Hamas bu maʼlumotni rad etgan. Muhammad al-Masriy 1965-yilda Gʻazo sektoridagi Xon Yunus qochqinlar lagerida 1948-yilgi Falastin urushi davrida koʻchib ketgan oilada tavallud topgan. Xabar qilinishicha, Muhammad Deif kam taʼminlangan oilasini boqish uchun vaqtincha maktabni tark etgan, keyinchalik 1988-yilda Gʻazo islom universitetida kimyo fani boʻyicha bakalavr darajasini tamomlagan va universitetda oʻqish davirda teatr guruhini tashkil qilgan. Masriy 1987-yilda, Isroil bosqinchiligiga qarshi Birinchi intifada boshlangandan bir necha hafta oʻtib, Hamasga qoʻshilgan. Keyinchalik Masriy, Muhammad Deif nomi bilan tanildi. Deif arabcha „mehmon“ maʼnosini anglatadi. Muhammad Deif 2002-yilda al-Qassam brigadalarining rahbari boʻlgan va shundan buyon guruhning imkoniyatlarini rivojlantirib, guruhni oddiy havaskorlardan tashkillashtirilgan harbiy boʻlinmalarga aylantirgan. Deif sroilga raketali hujumlarni yerosti tunnellari orqali olib borish strategiyasini ishlab chiqqan, 2023-yilda Hamas boshchiligidagi guruhning Isroilga hujumini rejalashtirishda qatnashgan shaxslar orasida asosiy oʻrinlardan birini egallaydi, bu esa Isroil-Hamas urushini boshlab berdi. Muhammad Deif 1995-yildan beri Isroil harbiylari hamda tinch aholini oʻldirgani uchun Isroil armiyasining „eng koʻp qidirilgan“ odami sanaladi. Deif 2000-yilda Isroilning iltimosiga binoan Falastin maʼmuriyati tomonidan hibsga olingan va bir necha oy oʻtgach qamoqxonadan qochib ketgan. Muhammad Deif 2001-yildan beri Isroilliklarning 8 ta havo hujumiga uchragan. Havo hujumi orqali uyishtirilgan suiqasdlardan eng oxirgisi Isroil-Hamas urushi paytida sodir boʻlgan va kamida yettitasida omon qolgan. 2014-yildagi Isroil havo hujumidan uning rafiqasi, goʻdak oʻgil farzandi hamda 3 yoshli qizi halok boʻlgan.